Къалэ цIыкIухэмрэ тхыдэ мыхьэнэ зиIэ щIыпIэхэмрэ
Бахъсэн, Тырныауз, Прохладнэ къалэ округхэм я щIыпIэ администрацэхэм я унафэщIхэу Мамхэгъ Хьэчим, Джаппуев Руслан, Тараев Игорь сымэ щIышылэм и 17-м Мэзкуу областым и Коломнэ къалэм щыIащ.
«Къэралым и къалэ цIыкIухэмрэ тхыдэ мыхьэнэ зиIэ жылэхэмрэ я форум» зыфIаща зэхыхьэм къекIуэлIат Урысей Федерацэм и щIыналъэ 71-м къикIа лIыкIуэу 460-м нэблагъэ. Абыхэм ящыщу 244-р къалэ цIыкIухэмрэ тхыдэ мыхьэнэ зиIэ щIыпIэхэмрэ я администрацэхэм я унафэщIхэрщ.
Зэхуэсышхуэм и къызэгъэпэщакIуэщ УФ-м Ухуэныгъэмрэ псэупIэ-коммунальнэ хозяйствэмкIэ и министерствэр. А IуэхущIапIэм абыкIэ къыдэIэпыкъуащ Урысей Федерацэм ЩэнхабзэмкIэ и министерствэр, Мэзкуу областым и Правительствэр, «Урысейм и щIыналъэ пхыдзахэр» зэгухьэныгъэр, нэгъуэщIхэри.
Зэхыхьэр къызэIуихащ УФ-м и Президент Пу- тин Владимир. «Къыхэгъэщыпхъэщ, къалэ цIыкIухэмрэ тхыдэ мыхьэнэ зиIэ щIыпIэхэмрэ къэралым дежкIэ мыхьэнэшхуэ зэраIэр, — щыжиIащ зэIущIэм Путин Владимир. — Абыхэм ящыщ дэтхэнэми, здэщыIэ щIыналъэм елъытауэ, зыр адрейм къызэрыщхьэщыкI нэщэнэ щхьэхуэхэр яIэжщ, ди тхыдэмрэ щэнхабзэмрэ я «шыфэлIы-фэ» зэхуэмыдэхэр хъума нэхъ щыхъуари ахэращ. Абы къыхэкIыуи, нобэ мыбдежым щызэхуэсахэм ди къалэнщ, щIыналъэ къэс зыр адрейм зэрефIэкI зэщхьэщыкIыныгъэхэр зэраIэр къэтлъытэу, абыхэм туризмэм зыщегъэужьыным, щэнхабзэ, экономикэ я лъэныкъуэкIэ я зэфIэкIым хэгъэхъуэным хуэгъэза унэтIыныгъэщIэхэр къызэдэтлъыхъуэну, ахэр гъэзэщIа зэрыхъунуми дызэдегупсысыну».
Форумым и етIуанэ Iыхьэм екIуэкIащ щIыналъэхэм къикIа IэщIагъэлIхэмрэ унафэщIхэмрэ зыхэта зэIущIэ щхьэхуэхэр. Абыхэм щыхэплъащ къалэ цIыкIухэмрэ тхыдэ мыхьэнэ зиIэ щIыналъэхэмрэ заужьынымкIэ проект нэхъыфIхэр зыхуэдэм икIи щытепсэлъыхьащхэр гъэзэщIэным хуэунэтIауэ щыIэ Iэмалхэмрэ хэкIыпIэхэмрэ.
Мыпхуэдэ зэхуэс ди къэралым иджы япэущ зэрыщекIуэкIыр.
Балъкъыз Iэминэ,
Бахъсэн къалэ округым и пресс-IуэхущIапIэм и лэжьакIуэ.
